Nüüd ma tulen  teile esitatud eelnõu juurde. Siin esitati küsimus selle kohta, miks me ei võiks siis aluseks võtta seda varianti, mis raadio ja televisiooni poolt esitati. Ma saan teile kinnitada, et just nimelt raadio ja televisiooni poolt esitatud variant ongi aluseks võetud. Kui te loete tähelepanelikult kahte teie käes olevat eelnõu ja neid võrdlete, siis te näete, et nad on väga ja väga sarnased. Otsuse eelnõust tahaksin ma kommenteerida 5. ja 6. punkti lihtsalt selles mõttes, et anda teile täpsemat informatsiooni, miks  just niimoodi kirja on pandud. Praegu kehtivad Ülemnõukogu Presiidiumi poolt kinnitatud Eesti Raadio ja Eesti Televisiooni põhimäärused hakkaksid Raadio ja Televisiooni Nõukogu põhimääruse kinnitamise järel olema sellega vastuolus ühes peatükis, selle peatüki nimi on "Juhtimine", sellepärast on vaja siin otsuses sätestada, et kehtib just nimelt see, mida me viimati otsustame. Selleks, et Riigikogu ei peaks eraldi hakkama otsustama, et Ülemnõukogu Presiidiumi poolt kinnitatud põhimäärused sellest hetkest ei  kehti, kui moodustatav nõukogu need põhimäärused on muutnud, on kohe sees ka 5. punkti viimane lause, mis selle asja juriidiliselt ära reglementeerib. Raadio ja televisiooni variandis oli välja pakutud sõnastus "teha Vabariigi Valitsusele ettepanek". Riigikogu juriidilise osakonna juristiga nõu pidades leidsime, et see ei ole kõige parem sõnastus, ta ei väljenda kõige täpsemalt võimude lahususe printsiipi. Seetõttu jõudsime sellise sõnastuseni, nagu 6. punktis kirjas on. Sellega ma olen ühtlasi andnud ka  vastuse eelnõu ekspertiisi kohta. See eelnõu on läbinud Riigikogu juriidilise osakonna ekspertiisi ja juristi poolt esitatud märkused on arvesse võetud. Need küsimused, mis põhiettekandjale esitati põhimääruse osas, on mul üles märgitud ja ma võin teile öelda, et kell 14, s.o. komisjonide istungite ajal arutab meie komisjon kõiki neid küsimusi, mis ei puuduta moodustamist. Moodustamine on selgelt poliitilise iseloomuga küsimus, mille suhtes peavad oma seisukoha ütlema fraktsioonid, mitte komisjon. Ma olen  palunud ka siin saalis viibivad Eesti Raadio ja Eesti Televisiooni juhid sellele komisjoni arutelule. Nende arvamus saab arvesse võetud. Selle tõttu ma ei peatuks praegu nendel paljudel juhtudel õigesti tõstatatud küsimustel, mis ei puuduta otseselt moodustamist.